Det kan godt være, at du skal indtaste et password på wi-fi netværket på campingpladsen, i det lejede sommerhus eller i en forlystelsespark - men det er er en dårlig idé, advarer sikkerhedseksperter fra IT-sikkerhedsfirmaet Bitdefender. - Faren ved wifi-netværk er, at kriminelle kan overtage dem, uden at hverken udbyderen eller brugeren ved det. Og alt efter, hvor raffinerede hackerne er, kan de aflure følsomme oplysninger fra folks telefoner og andre devices, lyder det fra det globale IT-sikkerhedsfirma med 500 millioner brugere i mere end 150 lande i en pressemeddelelse. I stedet for råder eksperterne til, at man tilkøber ekstra data fra sit teleselskab fremfor at bruge usikre netværk. Hvis man alligevel bruger wi-fi på ferien, så bør man i det mindste kun bruge det til at surfe og ikke til at tilgå sin bank eller andre vigtige tjenester. Det gælder også fremmede computere - log ikke på nogle af dine tjenester, og køb ikke noget via dem. De IT-kriminelle har fået blod på tanden Der har ifølge Bitdefender været en veritabel eksplosion i antallet af cyberangreb og tilfælde af hacking under Covid-19, hvor hackere har benyttet sig af vores angst og bekymring til at få os til at klikke på inficerede links. Og nu, hvor vi alle sammen drømmer om en corona-bekymringsfri ferie, vil hackerne, der jo aldrig holder ferie, benytte sig af vores afslappede tilstand til at lokke os i uføre.
Åbne wifi-netværk i det danske sommerland er lige så usikre som dem i udlandet, advarer eksperter.